b'\n_START_ARTICLE_\nEnergiakulum\xc3\xb5\xc3\xb5tur\n_START_PARAGRAPH_\nEnergiakulum\xc3\xb5\xc3\xb5tur ehk energiam\xc3\xb5\xc3\xb5tur on m\xc3\xb5\xc3\xb5teriist, mille abil saab teada, kui palju elektrienergiat (kilovatt-tundides, kWh) kulutab \xc3\xbcksik elektritarviti teatud aja jooksul. Niisugused kodus kasutamiseks m\xc3\xb5eldud numbern\xc3\xa4iduga m\xc3\xb5\xc3\xb5tevahendid tulid laiemalt kasutusele 2010. a paiku._NEWLINE_M\xc3\xb5\xc3\xb5tmistulemuste p\xc3\xb5hjal saab otsustada, milliste elektritarvitite kasutusaega piirata, millist tarvitit s\xc3\xa4\xc3\xa4stlikumaga asendada v\xc3\xb5i millal on kasulik tarviti pistik seinapesast hoopis eemaldada.\n_START_SECTION_\nEhitus\n_START_PARAGRAPH_\nK\xc3\xb5ige levinumad on m\xc3\xb5\xc3\xb5turid, mille korpusel on toitev\xc3\xb5rguga \xc3\xbchendamiseks pistik ja tarviti jaoks pesa._NEWLINE_Kui seinapistikupesa asub kohas (tavaliselt p\xc3\xb5randa l\xc3\xa4hedal), kus energiam\xc3\xb5\xc3\xb5turi n\xc3\xa4ite on ebamugav lugeda. v\xc3\xb5ib m\xc3\xb5\xc3\xb5turi \xc3\xbchendada pikendusjuhtme pessa. Leidub ka m\xc3\xb5\xc3\xb5tureid, mis on juba pikendusjuhtmes pesadeosa k\xc3\xb5rval, v\xc3\xb5i siis on m\xc3\xb5\xc3\xb5turi pistik kaabli otsas. Veelgi mugavam on kasutada juhtmevaba energiam\xc3\xb5\xc3\xb5turit, millel on raadio\xc3\xbchendusega eraldi n\xc3\xa4idikuosa. Niisugune seade v\xc3\xb5imaldab ka \xc3\xbchelt patareitoitega n\xc3\xa4idikult lugeda ja seadistada mitmesse pessa \xc3\xbchendatud tarvitite m\xc3\xb5\xc3\xb5tesuurusi (m\xc3\xb5\xc3\xb5teosa v\xc3\xb5ib asuda isegi k\xc3\xb5rvalruumis)._NEWLINE_Kui patareitoite v\xc3\xb5imalus on tavalisel, seinapessa \xc3\xbchendataval m\xc3\xb5\xc3\xb5turil, saab sellelt energiakulu n\xc3\xa4ite lugeda ka pesast eemaldatult.\n_START_SECTION_\nOmadused\n_START_PARAGRAPH_\nEnamik m\xc3\xb5\xc3\xb5tureid n\xc3\xa4itab lisaks kilovatt-tundidele ka jooksvalt, s.o hetkev\xc3\xa4\xc3\xa4rtustena v\xc3\xb5rgupinget (V), tarvitit l\xc3\xa4bivat voolu (A) ja tarbitavat v\xc3\xb5imsust (W), samuti m\xc3\xb5\xc3\xb5teperioodi pikkust (nt tundides ja minutites). Kui on v\xc3\xb5imalik sisestada kilovatt-tunni hind (m\xc3\xb5nel mudelil eraldi p\xc3\xa4evase ja \xc3\xb6ise tariifi j\xc3\xa4rgi), siis saab n\xc3\xa4idikult lisaks lugeda kulutatud energia maksumust eurodes._NEWLINE_M\xc3\xb5\xc3\xb5turid on \xc3\xbcldiselt ette n\xc3\xa4htud \xc3\xbchendamiseks elektriseadmetega, mille tarbimisv\xc3\xb5imsus on kuni 3680 W (16 A \xc3\x97 230 V), Alumiseks v\xc3\xb5imsuspiiriks on sageli m\xc3\xa4rgitud 1 W (v\xc3\xa4iksema v\xc3\xb5imsustarbe korral n\xc3\xa4itab m\xc3\xb5\xc3\xb5tur 0), kuid m\xc3\xb5\xc3\xb5teviga on v\xc3\xa4ikesel v\xc3\xb5imsusel suur (olenevalt t\xc3\xbc\xc3\xbcbist kuni m\xc3\xb5nek\xc3\xbcmnevatiste koormusteni). \xc3\x9cksnes parimad m\xc3\xb5\xc3\xb5turid annavad k\xc3\xbcllalt t\xc3\xa4pse n\xc3\xa4idu juba alates 0,1 vatist._NEWLINE_Odavad m\xc3\xb5\xc3\xb5turid m\xc3\xb5\xc3\xb5davad v\xc3\xb5rdlemisi t\xc3\xa4pselt aktiivtakistuslikku koormust, nagu seda on h\xc3\xb5\xc3\xb5glamp, elektriradiaator v\xc3\xb5i elektripliit. Reaktiivtakistuslike komponentidega tarvitite (elektrimootor, trafo) korral v\xc3\xb5ib m\xc3\xb5\xc3\xb5teviga kasvada seda enam, mida v\xc3\xa4iksem  on v\xc3\xb5imsustegur (tarbitava aktiivv\xc3\xb5imsuse ja n\xc3\xa4ivv\xc3\xb5imsuse suhe). M\xc3\xb5\xc3\xb5turid, mis n\xc3\xa4itavad v\xc3\xb5imsusteguri (cos \xcf\x86) v\xc3\xa4\xc3\xa4rtust, v\xc3\xb5tavad selle m\xc3\xb5\xc3\xb5tetulemuses arvesse._NEWLINE_M\xc3\xb5ned odavad m\xc3\xb5\xc3\xb5turid annavad suure veaga tulemuse ka m\xc3\xb5nek\xc3\xbcmnevatisel v\xc3\xb5imsusel, kui m\xc3\xb5\xc3\xb5detakse mittesiinuselist koormust (selline koormus on impulsstoitel\xc3\xbclituse n\xc3\xa4ol igas elektroonikaseadmes v\xc3\xb5i selle toiteplokis)._NEWLINE_Enamasti j\xc3\xa4\xc3\xa4b energiam\xc3\xb5\xc3\xb5turite m\xc3\xb5\xc3\xb5teviga vahemikku  2\xe2\x80\x936%. M\xc3\xb5\xc3\xb5turi omatarbev\xc3\xb5imsus v\xc3\xb5ib olla 0,2\xe2\x80\x931 W.\n_START_SECTION_\nEnergiakulu m\xc3\xb5\xc3\xb5tmine\n_START_PARAGRAPH_\nMuutuva v\xc3\xb5i vaheajalise koormusega tarvitite (nt k\xc3\xbclmik, elektriradiaator) energiatarbimise hindamiseks peab m\xc3\xb5\xc3\xb5teperiood olema piisavalt pikk, v\xc3\xa4hemalt \xc3\xbcks \xc3\xb6\xc3\xb6p\xc3\xa4ev._NEWLINE_Igas kodus on hulga elektroonikaseadmeid  (teler,  digiboks, satelliidituuner, DVD-m\xc3\xa4ngija,  AV-ressiiver, kodukinoseadmestik, lauaarvuti, kellraadio), mille toitepistik on otse v\xc3\xb5i toiteploki vahendusel pidevalt seinakontaktis. Elektriv\xc3\xb5rku \xc3\xbchendatult t\xc3\xb6\xc3\xb6tavad need aparaadid ootere\xc5\xbeiimis ja tarbivad ka v\xc3\xa4ljal\xc3\xbclitatult teataval m\xc3\xa4\xc3\xa4ral voolu; praegusaegsetel seadmetel on v\xc3\xb5imsustarve 1 W ringis, kuid nt m\xc3\xb5nel vanemal teleril v\xc3\xb5i muusikakeskusel v\xc3\xb5ib \xc3\xbcletada 10 W._NEWLINE_Kui tavalised energiam\xc3\xb5\xc3\xb5turid v\xc3\xa4ikest v\xc3\xb5imsustarvet \xc3\xbcldse ei n\xc3\xa4ita v\xc3\xb5i n\xc3\xa4it pole usaldusv\xc3\xa4\xc3\xa4rne, saab nende abil siiski rahuldava m\xc3\xb5\xc3\xb5tetulemuse kaudsel teel: \xc3\xbchendada m\xc3\xb5\xc3\xb5turi pessa harupistiku vahendusel m\xc3\xb5\xc3\xb5detav seade ja aktiivkoormus, nt h\xc3\xb5\xc3\xb5gpirniga laualamp, ja m\xc3\xa4rkida \xc3\xbcles summaarse v\xc3\xb5imsustarbe vatid; siis eemaldada pesast m\xc3\xb5\xc3\xb5detav seade, fikseerida j\xc3\xa4lle v\xc3\xb5imsusn\xc3\xa4it ja arvutada vahe._NEWLINE_M\xc3\xb5\xc3\xb5tmiste tulemusena v\xc3\xb5ib osutuda, et energias\xc3\xa4\xc3\xa4stu huvides tasub v\xc3\xb5rgust eemaldada nende seadmete pistikud ja toiteplokid, mida pidevalt v\xc3\xb5i pikemat aega ei kasutata, v\xc3\xb5ttes arvesse, et ka toiteplokid ise (eriti vanad, trafoga adapterid) on teataval m\xc3\xa4\xc3\xa4ral energiakulutajad.'